**ЖАҢА ҚАЗАҚСТАН: ЖАҚСЫ МҰҒАЛІМ**

Мұғалім. Ұлттың тірегі, білімнің жүрегі. Мағжан ақын «Алты Алаштың баласы бас қосса, төрдегі орын мұғалімдікі» деп қастерлеген, ұлт ұстазы Ыбырай «Маған жақсы мұғалім бәрінен қымбат. Өйткені, мұғалім – мектептің жүрегі» деп абыройын асырған ардақты жандар. Мұғалімнің алдын көрмеген, дәрісін тыңдап, өсиетін алмаған адам кемде-кем. Сондықтан, ұлттың келешектері алдында отырып, аузына ұйыған ұстаздардың ел ертеңіне сіңірер еңбектері де ересен. Ел Президенті Қасым-Жомарт Кемелұлы мұғалімдер алдында сөйлеген сөзінде «Ұлттық құндылыққа қанығып өскен өреннің танымы терең, ділі берік болады. Ата-бабалар аманат еткен ұлан-ғайыр даланы аман сақтау, ең алдымен, жас буынға артылатын зор үміт. Кейінгі ұрпақ Тәуелсіздігіміздің туын әрқашан биік ұстауы тиіс. Сондықтан білімі терең, ойы озық ұрпақты тәрбиелейтін мұғалімдер қауымына зор жауапкершілік жүктеледі» деген еді.

Қай заманда, қайсыбір қоғамда болсын, ұстазға көрсетілетін құрмет жоғары болған. Тарихтағы тұтас дәуірге тұтқа боларлық тұлғалардың қай-қайсын алсақ та ұстаздарын үлкен құрметпен еске алған. Шәкәрім – Абайды, Жамбыл – Сүйінбайды ардақтаған. Даңқы алысқа кеткен Ескендір Зұлқарнайын «Мен ұстазым Аристотельге әкемнен кем қарыздар емеспін. Әкемнен өмірді алсам, ұстазымнан сол өмірге керектінің бәрін алдым» деген екен.

«Ұстазы жақсының – ұстамы жақсы». Жақсы мұғалімнің алдынан ел алдындағы, ата-ана алдындағы борыш-міндеттерін жүрегімен сезінетін, Атамекеннің қадірін білетін ұғынықты ұрпақ өсіп шығады. Сондықтан, мұғалімдердің мәртебесін жоғарылату үшін жасалған кез-келген қадам – елдің ертеңі үшін құйылған мықты инвестиция деп санаймын.

Мәселен, Сингапур елінде мектеп пен университетті озық бітіргендер ғана мұғалім деген мәртебелі мамандықтың иесі бола алады екен. Осылайша «Адам тәрбиелеу – ұлы міндет» деген қағидаға беріктік танытып, ел болашағына өлшеусіз үлес қосып отырғанға ұқсайды.

Мұғалімнің беделді, өз ортасында сыйлы, абыройлы болуы жан-жақты білімділігіне, рухани жан дүниесінің кеңдігіне, адамгершілік қадір-қасиетіне де байланысты. Мұғалім өзін жан-жақты кемелдендіруді қолға алған толыққанды тұлға болғанда ғана алдындағы баланың адами қасиеттерін жетілдіре алады.

Бұл жолда оқытудың түрлі технологиясын меңгерту, теориялық білімді үйретумен ғана шектелу аздық етеді. Баланың кеудесін ұлттық құндылықтармен (ар, ұят, обал, сауап, мейірім, борыш, парыз деген нәрселермен) толтыруымыз қажет. Кеудесі құндылыққа толған бала - тамырын тереңге жіберген дарақтай дүниенің қандай дауылы соқса да былқ етпейтін мықты Тұлғаға айналады. Құндылық білімі мен интеллектуалдық білімі бір деңгейде болғанда ғана қос қанатын қомдаған қыран құстай алысқа құлаш сермейді. Міне, жақсы мұғалім – осындай тастүлектерді\* тәрбиелеуші мықты маман дер едім.

Қазір - еліміз тәуелсіздігін тұғыр етіп, алысқа самғауға бағыт алған, қоғамымыз «Жаңа Қазақстан» құрмаққа бет бұрған кезең. Осы асуда жақсы мұғалімдерге артылатын жүк те жеңіл емес.

Жақсы мұғалім ретінде аянбай тер төгіп, елге ес, ұлтқа тұтқа болар азаматтарды тәрбиелей алсақ – аманатқа адалдықтың асыл көрінісі, «Жаңа Қазақстанға» қосқан қомақты үлесіміз осы болар.

**Жанар ЖАРАСБЕКҚЫЗЫ**

\*Тастүлек – жас бүркіт